Man by hof gearresteer vir polisievrou se moordArgieffoto (Foto: VBlock/Pixabay) ’n 36-jarige man wat glo ’n polisiebeampte en haar suster vermoor het, sal na verwagting Dinsdag in die hof verskyn op twee aanklagte van moord. Hy is Maandag by die hof aangekeer, waar hy verskyn het vir ŉ ander moord wat hy glo in Junie gepleeg het. Sers. Marcia Mazibuko, verbonde aan die Ngodwana-polisiestasie, en haar suster, Pretty Mazibuko, is op 15 Junie in die Kanyamazane-nedersetting in Mpumalanga doodgeskiet. Die verdagte was in ’n verhouding met Pretty. Hy het glo ’n week voor hierdie moord ook ’n ander vrou in Sundra vermoor. Volgens kapt. Dineo Lucy Sekgotodi, woordvoerder van die Valke, het die verdagte glo op die dag van die susters se moorde ’n argument met Pretty gehad. Die argument het in die susters se tannie se motorhuis plaasgevind. “Dit word beweer dat Pretty ná die argument uit die motorhuis gehardloop en in ’n blou BMW-motor geklim het. Die motor het buite die huis se erf gestaan,” bevestig Sekgotodi. “Die verdagte het haar agterna gesit en verskeie skote na die motor se ruit afgevuur. Hy het daarna na Marcia – wat in die huis was – gegaan en haar ook verskeie kere geskiet.” Die verdagte het daarna gevlug. “Paramedici is na die toneel ontbied en het die twee susters hospitaal toe vervoer. Albei is met hul aankoms by die hospitaal dood verklaar.” Die verdagte is Donderdag, ná meer as ’n maand, in Springs, Gauteng, vasgetrek vir ’n ander moord wat hy glo op 6 Junie gepleeg het. Hy is Maandag by die landdroshof in Delmas vir die susters se moorde in hegtenis geneem waar hy vir die ander moord verskyn het.